ગોવામાં કોઈ પણ પાર્ટીને સ્પષ્ટ બહુમત મળ્યું નથી. હાલ તોડ જોડની સ્થિતિ જોવા મળી રહી છે. 40 વિધાનસભા બેઠકોમાંથી કોંગ્રેસને સૌથી વધુ 17 જ્યારે ભાજપને 13 બેઠકો મળી છે. બંને પાર્ટીઓ સરકાર બનાવવાની હોડમાં છે. ભાજપને મહારાષ્ટ્ર ગૌમંતક પાર્ટી(3), ગોવા ફોરવર્ડ પાર્ટી(3) અને અપક્ષો(3)ના સમર્થનની અપેક્ષા છે. મળતી માહિતી મુજબ ગોવા કોંગ્રેસના પ્રભારી અને પાર્ટીના મહાસચિવ દિગ્વિજય સિંહે પ્રદેશમાં સરકાર બનવા માટે દાવો ઠોક્યો છે જ્યારે આ બાજુ કેન્દ્રીય મંત્રી નીતિન ગડકરી સરકાર બનાવવાની કવાયતમાં છે. ભાજપની સરકાર બનાવવા માટેની શક્યતાઓ ચકાસવા માટે કેન્દ્રીય મંત્રી નીતિન ગડકરી રાજધાની પણજીમાં પહોંચ્યાં છે.